РЕШЕНИЕ НА КОМИСИЯТА
от 18 декември 2009 година
за приемане на многогодишна програма на Общността за събиране, управление и използване на данни в сектор „Рибарство“ за периода 2011-2013 г.
(нотифицирано под номер C(2009) 10121)
(2010/93/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 199/2008 на Съвета от 25 февруари 2008 г. за установяване на общностна рамка за събиране, управление и използване на данни в сектор „Рибарство“ и за подкрепа на научните консултации във връзка с Общата политика в областта на рибарството (1), и по-специално член 3, параграф 1 от него,
като има предвид, че:
(1)
Съгласно член 3, параграф 2 от Регламент (ЕО) № 199/2008 трябва да бъде изготвена многогодишна програма на Общността за събиране, управление и използване на данни в сектор „Рибарство“ за тригодишни периоди. Следователно е необходимо да се изготви многогодишна програма на Общността за периода 2011-2013 г.
(2)
В Съобщението на Комисията от 5 февруари 2009 г. относно план на Европейската общност за действие за опазване и управление на популациите от акули (2) се препоръчва събирането на достоверни и подробни, специфични за видовете, количествени и биологични данни за търговския риболов, включително за улова на хрущялни риби (наричани по-долу „акули“). Освен това се предлага редовно наблюдение на улова от любителски риболов, включително акули от различни видове.
(3)
Въз основа на посоченото съобщение Научният, технически и икономически комитет по рибарство (НТИКР) препоръча данните, отнасящи се до търговския и любителския риболов, да бъдат включени в списъка на риболовните дейности по региони и в списъка на биологичните променливи, за които трябва да се събират данни.
(4)
Поради това в многогодишната програма на Общността за периода 2011-2013 г. следва да се предвиди събирането, управлението и използването на данни за акулите в допълнение към вече изискваните данни за програмния период 2009-2010 г. съгласно Решение 2008/949/ЕО на Комисията (3).
(5)
От съображения за правна сигурност Решение 2008/949/ЕО следва да бъде отменено, считано от 1 януари 2011 г.
(6)
Мерките, предвидени в настоящото решение, са в съответствие със становището на Управителния комитет по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Многогодишната програма на Общността за събиране, управление и използване на данни в сектор „Рибарство“ за периода 2011-2013 г. съгласно член 3, параграф 1 от Регламент (ЕО) № 199/2008 се съдържа в приложението.
Член 2
Решение 2008/949/ЕО се отменя, считано от 1 януари 2011 г.
Член 3
Адресати на настоящото решение са държавите-членки.
Съставено в Брюксел на 18 декември 2009 година.